«Тхьэм и нэфIыр зыщыхуа Кавказ»
Жэпуэгъуэм и 7-м Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ округым щыIэм и къуэдзэ Шишкин Андрей Пятигорск къалэм къыщызэригъэпэщащ Урыс Православнэ Члисэм и лIыкIуэхэмрэ Кавказ Ищхъэрэм и цIыхубэ хъыбарегъащIэ IуэхущIапIэ нэхъыщхьэхэм я редакторхэмрэ я зэIущIэ. А зэхыхьэр «Тхьэм и нэфIыр зыщыхуа Кавказ» медиафорумым хиубыдэу ирагъэкIуэкIащ икIи информацэм ехьэлIа экстремизмэм пэщIэтынымкIэ лэжьыпхъэхэм траухуащ.
ЗэIущIэм кърихьэлIащ Москва Патриархатым и Синодальнэ къудамэм жылагъуэмрэ цIыхубэ хъыбарегъащIэ IуэхущIапIэхэмрэ ядэлэжьэнымкIэ и унафэщI Легойдэ Владимир, Пятигорск, Черкесск щIыналъэхэм я архиепископ Феофилакт, Кавказ Ищхъэрэ федеральнэ округым и цIыхубэ хъыбарегъащIэ IуэхущIапIэхэм я ассоциацэм и тхьэмадэ Баканов Вадим, округым и щIыналъэхэм информацэмкIэ жэуап щызыхь министерствэхэмрэ комитетхэмрэ я унафэщIхэр, телекомпаниехэм, печатым и IуэхущIапIэхэм я лIыкIуэхэр.
Полномочнэ лIыкIуэм и къуэдзэ Шишкин Андрей, архиепископ Феофилакт, Кавказ Ищхъэрэм и цIыхубэ хъыбарегъащIэ IуэхущIапIэхэм я ассоциацэм и тхьэмадэ Баканов Вадим сымэ къадэкIуэу, къызэхуэсахэм я пащхьэ къыщыпсэлъащ «Къэрэшей-Шэрджэс» хъыбарегъащIэ агентствэм и унафэщI Лахов Руслан, Шэшэн Республикэм лъэпкъ политикэмкIэ, печатымрэ информацэмкIэ и министр Умаров Джамбулат, Дагъыстэн Республикэм печатымрэ информацэмкIэ и министр Токбулатовэ Бурлият, «Къэбэрдей-Балъкъэр» хъыбарегъащIэ агентствэм и унафэщI Шахмурзаев Заурбэч сымэ, нэгъуэщIхэри.
ЗэIущIэм и кIэухым хэIущIыIу ящIащ телефильм, телепрограммэ нэхъыфIхэр къыхэхыным теухуауэ ирагъэкIуэкIа «Кавказ. православием и дуней» фестиваль зэIухам кърикIуахэр. Номинацэ зэ-мылIэужьыгъуэхэм хиубыдэу абы щытекIуахэм ящыщщ «Къэбэрдей-Балъкъэр» телекомпанием и режиссер Хьэщхъуэжь Людмилэрэ «Налшык» жылагъуэ радиотелекомпанием и редактор Коломийцев Владиславрэ.
Крапивинэ Викторие.
